SKAL VELGES BORT: Denne listen er sendt ut til polititjenestemenn i Hordaland politidistrikt, og viser hvilke saker som skal nedprioriteres av kapasitetshensyn. Samme praksis gjelder flere steder i landet. Foto: FRODE HANSEN

Sterke reaksjoner etter politiavsløringer: - En parodi!

(VG Nett) Flere stortingsrepresentanter mener det er svært uheldig at politiet må prioritere bort saker på grunn av manglende kapasitet.

Ole N. Olsen

22. juli 2011

Artikkelen er over ni år gammel



VG avslørte torsdag at politiet i Hordaland har fått en liste med hvilke typer saker det som oftest er aktuelle å henlegge av kapasitetshensyn.

BAKGRUNN: Her er lovbruddene politiet lar ligge







Det såkalte priotiteringsdirektivet lister opp en rekke lovbrudd som etterforskere og politijurister kan legge bort umiddelbart fordi de ikke har tid til å jobbe med dem.

Flere politidistrikt i Norge skal ha den samme praksisen.

- Det kommer ikke som noen overraskelse på meg. Jeg har jobbet opp mot politidistriktene i lengre tid, og Hordaland er det tredje politidistriktet som blir offer for dette her, sier stortingsrepresentant og leder av justiskomiteen, Per Sandberg, til VG Nett.

Lesernes opplevelse av politiet:Har noen av dine anmeldelser blitt henlagt?

Han forteller at tilbakemeldingene han får ute i de forskjellige politidistriktene er de samme overalt i landet.

IKKE OVERRASKET: Per Sandberg (Frp). Foto: KRISTIAN HELGESEN



- Politiet har fått mange nye oppgaver de siste 10 til 15 årene, men ressursene har ikke fulgt etter. Dette blir en parodi fordi det bildet som tegnes av justisministeren, departementet og direktoratet, er noe ganske annet enn det jeg hører når jeg er ute, sier Sandberg.

- Politiet må prioritere

Han er ikke i tvil om hvem som blir skadelidende som følge av priotieringspraksisen.

- Det kommer til å gå utover små, middelstore bedrifter og mannen i gata. Resultatet blir at folk tar loven i egne hender, sier Sandberg, som håper flere politidistrikt nå tar bladet fra munnen og tegner et mer realistisk virkelighetsbilde for justisministeren.

Han er imidlertid enig med Storberget i at det kan gjøres grep med strukturen i politiet for å få flere ressurser.

Høyres justispolitiske talsmann, André Oktay Dahl sier at det er åpenbart at politiet må prioritere saker.

- Men det vi frykter er at de nedprioriterer ting de egentlig ikke har lyst til å nedprioritere, fordi situasjonen er som den er og de ikke får ansatt tilstrekkelig med politifolk.

- Må følge med midler

Dahl tror på færre, men tydeligere politiske styringssignaler fra politisk hold.

(Saken fortsetter under bildet)

FRYKTER: Justispolitisk talsmann i Høyre, André Oktay Dahl, frykter at politiet må nedprioritere saker de egentlig har lyst til å etterforske. Foto: ESPEN BRAATA

- Jeg tror det er viktig at vi som politikere begynner å erkjenne at det må følge midler med alle de oppgavene vi gir til politiet. Vi kan ikke prioritere alt, men det er enkelte ting som sto på den listen som jeg vet at politiet har lyst til å ta tak i. Men det har de ikke mulighet til, sier Dahl til VG Nett.

De to stortingsrepresentantene får umiddelbart støtte fra den andre enden av den politiske skalaen.

- Jeg må godta at politiet i enkelte situasjoner må la en eller annen stikke fra bensinregninen, men det å sende et slikt signal om at enkelte typer kriminalitet ikke skal bli prioritert liker jeg meget dårlig, sier SVs justispolitiske talsmann Akhtar Chaudhry.

- Nok folk og nok penger

Han tror ikke problemet skyldtes at politiet har fått for lite ressurser eller for få nye politifolk.

- Vi har virkelig styrket politibudsjettet i løpet av de siste seks årene vi har styrt. Det er langt flere utdannede politistudenter og politiets budsjett er utvidet. Bare Oslo-politiet har fått doblet sitt budsjett de siste ti årene, og da forventes det at politiet leverer trygghet, sier Chaudhry.

I motsetning til Dahl og Sandberg, mener Chaudhry at politiet har meget gode ressurser.

- LIKER IKKE FORMALISERING: Akhtar Chaudhry (Sv). Foto: FRODE HANSEN



- Det taler alle tall vi har lagt frem de siste seks årene for, sier han.

Men det er enkelte områder hvor Chaudhry har nulltoleranse for nedprioritering av saker.

- Jeg liker meget dårlig å formalisere at visse typer kriminalitet ikke skal prioriteres. Utover det mener jeg at statsadvokaten og politidirektøren nå må ta tak i det. Det jeg aldri vil godta og alltid krever er at politiet leverer 200 prosent på vold i nære relasjoner, seksualisert vold, vold mot barn og grov kriminalitet. Der har jeg ikke en millimeter å gi, sier Chaudhry.

Uenige om bemanning

Men Frps Per Sandberg mener tallene regjeringen har lagt frem over nyutdannede politifolk som får jobb er misvisende.

- De regner blant annet med de som får sommerjobb. Regjeringen sier flesteparten av de nyutdannede politifolkene får jobb, men realiteten er at ti og med mellom 50 og 60 av fjorårets avgangselever fortsatt er arbeidsledige, sier Sandberg.

Han påpeker at det er ansettelsesstopp i flere politidistrikter. Og selv om det er nok ledige politistillinger i Norge blir ikke disse lyst ut før noen andre går av med pensjon.

Chaudhry på sin side hevder at når de har levert penger, så er det for å ansette folk.

- Vi utdanner i dag 720 politistudenter hvert år. Vi overtok på 320 årlig, sier han.

- Men får de jobb, da?

- Ja, er du gæren, sier Chaudhry.

VG Nett forsøkte å få en kommentar fra justisminister Knut Storberget (Ap) torsdag kveld, men Justisdepartementet henviser til Riksadvokaten.

- Vi henviser til riksadvokaten og har ikke noe annet å legge til, sier senior kommunikasjonsrådgiver Trond Øvstedal i Justisdepartementet til VG Nett.

Publisert: 22.07.11 kl. 07:00